Vogue (tydskrif)

***Vogue*** is 'n Amerikaanse maandelikse mode-en-leefstyltydskrif wat oor baie onderwerpe handel, insluitende haute couture-mode, skoonheid, kultuur en leefstyl. Dit is gebaseer in One World Trade Center in die sakedistrik van Laer Manhattan. Dit is in 1892 as 'n weeklikse tydskrif begin en het jare later 'n maandblad geword. Sedert *Vogue* gestig is, het dit artikels oor talle akteurs, musici, modelle, atlete en ander vername sterre gehad. Die grootste uitgawe, in September 2012, was 900 bladsye dik.

Die Britse *Vogue*, wat in 1916 gestig is, was die eerste internasionale uitgawe, terwyl die Italiaanse weergawe, *Vogue Italia*, al die topmodetydskrif in die wêreld genoem is. Daar is tans 26 internasionale uitgawes.

## Geskiedenis
180px|thumb|links|Die voorblad van Mei 1917 (Amerikaanse *Vogue*).

### 1892-1905: Vroeë jare
267px|thumb|Die opskrif wat vir die uitgawes van 1892 tot 1906 gebruik is.
Arthur Baldwin Turnure, 'n Amerikaanse sakeman, het *Vogue* as 'n weeklikse koerant in New York gestig. Die eerste uitgawe het op 17 Desember 1892 verskyn. Van die begin af het die blad berig oor die New Yorkse hoër stand se "gebruike, vermaakbedrywighede, sosiale ontmoetings, die plekke wat hulle dikwels besoek en die klere wat hulle gedra  en almal wat soos hulle wou lyk en deel van hulle eksklusiewe sirkel wou word". 

Die hooffokus van die tydskrif was mode, met artikels oor sport en sosiale geleenthede bygevoeg ter wille van die manlike lesers. Die blad het in dié tyd stadig gegroei.

### 1905-1920: Condé Nast
Condé Montrose Nast het *Vogue* in 1909 gekoop, drie jaar ná Turnure se dood, en die blad geleidelik laat groei. Hy het dit in 'n vrouetydskrif verander en in die 1910's oorsese uitgawes laat verskyn. Die prys is ook verhoog. Die tydskrif se getal publikasies en wins het drasties toegeneem onder Nast se bestuur. Sy teikenmark was steeds die ryk deel van die gemeenskap en dit het ook oor troues begin berig. Die Britse *Vogue* het in 1916 begin verskyn en die Franse *Vogue* in 1920.

### 1920-1970: Uitbreiding
Die tydskrif se intekeningsyfer het skerp gestyg tydens die Groot Depressie en weer in die Tweede Wêreldoorlog. In dié tyd het die bekende resensent en voormalige redakteur van *Vanity Fair*, Frank Crowninshield, as redakteur gedien nadat die uitgewer Condé Nast hom daarheen geskuif het.

In Julie 1932 het die Amerikaanse *Vogue* sy eerste kleurfoto op die voorblad geplaas. Dit is deur Edward Jean Steichen geneem en was van 'n swemster wat 'n strandbal omhoog hou.

Volgens Laird Borrelli het *Vogue* die afname in mode-illustrasies veroorsaak deurdat hulle in die laat 1930's geïllustreerde voorblaaie met foto's begin vervang het.

180px|thumb|links|Die uitgawe van 1 Oktober 1924.
Nast was verantwoordelik vir die bekendstelling van kleurdrukwerk en dubbelbladartikels.

In die 1950's, die dekade bekend as die tydskrif se "kragtige jare", het Jessica Daves die hoofredakteur geword. Daves het uitnemendheid nagestreef in "een van die uitdagendste, herskeppendste en rykste dekades van die tydskrif se geskiedenis". Sy het geglo "smaak kan geleer en aangeleer word", en het *Vogue* gelei met die oortuiging dat dit 'n werktuig moet wees "om die publiek in smaak op te voed". Sy het die tydskrif 'n tydperk binnegelei van jeug en lewenskragtigheid, maar ook "oordaad, luukse en uitspattigheid".

In die 1960's, onder Diana Vreeland, het die tydskrif byval begin vind by die jong mense van die seksuele revolusie deur te fokus op meer kontemporêre mode en artikels wat seksualiteit openlik bespreek. Om dit reg te kry het *Vogue* sy dekking uitgebrei na boetieks in die East Village met sy kunstenaars, studente en hippies. Artikels is gedoen oor die gunstelinguithangplekke van mense soos die Andy Warhol-"superster" Jane Holzer. Die name van hulle modelle, soos Suzy Parker, Twiggy, Lauren Hutton, Veruschka en Marisa Berenson was op almal se lippe.

In 1973 het *Vogue* 'n maandtydskrif geword. Onder die hoofredakteur Grace Mirabella het die blad groot redaksionele en stilistiese veranderings ondergaan in reaksie op die veranderings in lewensteyl van sy teikenmark. Mirabella het gesê sy is gekies om *Vogue* te verander, want "vroue is nie daarin geïnteresseerd om te lees oor die koop van klere wat geen doel in hulle veranderende lewens dien nie". Sy is gekies om die tydskrif byval te laat vind by die vrye, werkende, "bevryde" vrou van die sewentigs. Wintour, wat bekend is vir haar tipiese voorkoms met 'n bobhaarsnit en donkerbril, het die tydskrif probeer red deur dit jonger en toegankliker te maak; sy het die fokus verskuif na nuwe en toeganklike begrippe van "mode" vir 'n breër publiek. Wintour se invloed het die tydskrif sy hoë sirkulasie laat behou, terwyl die personeel nuwe neigings ontdek het wat meer lesers kon bekostig. Soos die moderedakteur, Grace Coddington, in haar memoires geskryf het: Die voorblad "keur 'n demokratiese nuwe hoë/lae houding tot aantrek goed; dit voeg 'n bietjie jeugdige maar gesofistikeerde gewaagdheid by, en versier dit met 'n skeut vertroulike energie en dryfkrag wat dui op vinnig iewers kom. Dit was volkome Anna."

Die destyds 38-jarige Wintour was voorheen hoofredakteur van die Britse *Vogue* en van *House & Garden*. Sy was bekend vir haar goeie visuele sin en haar vermoë om 'n tydskrif reg te ruk. Deur haar loopbaan was Wintour bekend as koud en moeilik om mee saam te werk. In 'n artikel op Biography.com erken Wintour sy is "baie gedrewe" deur wat sy doen en sê sy: "Ek is vir seker baie mededingend. Ek hou van mense wat die beste lewer wat hulle kan, en as dit jou 'n perfeksionis maak, dan is ek dalk een."
* Richard Gere, saam met Cindy Crawford in November 1992
* George Clooney, saam met Gisele Bündchen in Junie 2000
* LeBron James, saam met Gisele Bündchen in April 2008
* Ryan Lochte, saam met Hope Solo en Serena Williams in Junie 2012
* Kanye West, saam met Kim Kardashian in Maart 2014
* Ben Stiller, saam met Penélope Cruz in Februarie 2016
* Ashton Eaton, saam met Gigi Hadid in Augustus 2016
* Zayn Malik, saam met Gigi Hadid in Augustus 2017
* Justin Bieber, saam met Hailey Baldwin in Maart 2019
* Harry Styles, in Desember 2020

### Besonder merkwaardige *Vogue*-voorblaaie
* Desember 1892: Die eerste voorblad.
* September 1944: VSA-tenthospitaal in Frankryk. Lee Miller as oorlogskorrespondent vir die Amerikaanse *Vogue*.
* Mei 1961: Sophia Loren, een van die eerste sterre wat die voorblad versier.
* November 1988: Op Anna Wintour se eerste voorblad is die Israeliese model Michaela Bercu.
* Mei 1989: Madonna, die eerste ster wat nie 'n model is nie, op die voorblad van *Vogue*.
* April 1992: Op die herdenking van *Vogue* se 100ste bestaansjaar is 10 supermodelle op die voorblad: Naomi Campbell, Cindy Crawford, Linda Evangelista, Christy Turlington, Tatjana Patitz, Karen Mulder, Yasmeen Ghauri, Niki Taylor, Elaine Irwin en Claudia Schiffer. Dit is die beste verkoper nog.
* November 1992: Richard Gere is die eerste man op die voorblad, saam met Cindy Crawford.
* Desember 1998: Hillary Clinton is die eerste Amerikaanse eerste dame op die voorblad.
* Augustus 2017: Zayn Malik, die eerste manlike Moslem op die voorblad.
* September 2018: Beyoncé kry beheer "sonder presedent" oor die voorblad en die artikel oor haar. Sy huur die 23-jarige swart fotograaf Tyler Mitchell om die voorbladfoto te neem, en hy is die eerste swart fotograaf wat 'n voorblad vir *Vogue* neem in die tydskrif se 126-jarige bestaan.
* Desember 2020: Harry Styles word die eerste man wat alleen op die voorblad verskyn.
* Februarie 2021: Kamala Harris word die eerste vroulike visepresident op die voorblad.
* Oktober 2021: Adele word die eerste mens wat op die Amerikaanse én Britse voorblaaie van *Vogue* verskyn.

## Verwysings
## Skakels